Johann Gottlieb Graun
Johann Gottlieb Graun, 1702/1703-1771, tysk violinist og komponist, bror til Carl Heinrich Graun. Som denne blev han uddannet i Dresden, men studerede også hos violinisten Giuseppe Tartini.
I 1732 blev Johann Gottlieb Graun ansat som koncertmester hos den senere Frederik 2. den Store. Graun skrev et betydeligt antal violinkoncerter, symfonier og andre instrumentalværker foruden enkelte vokale kirkemusikværker.